משנה חלה א ניקוד
חֲמִשָּׁה דְּבָרִים חַיָּבִין בַּחַלָּה: הַחִטִּים, וְהַשְּׂעוֹרִים, וְהַכֻּסְמִין, וְשִׁבֹּלֶת שׁוּעָל, וְשִׁיפוֹן. 
הֲרֵי אֵלּוּ חַיָּבִין בַּחַלָּה, 
וּמִצְטָרְפִין זֶה עִם זֶה. 
וַאֲסוּרִין בֶּחָדָש מִלִּפְנֵי הַפֶּסַח, 
וּמִלִּקְצוֹר מִלִּפְנֵי הָעֹמֶר. 
וְאִם הִשְׁרִישׁוּ קֹדֶם לָעֹמֶר, הָעֹמֶר מַתִּירָן; 
וְאִם לָאו, אֲסוּרִין עַד שֶׁיָּבוֹא הָעֹמֶר הַבָּא:

 הָאוֹכֵל מֵהֶם כַּזַּיִת מַצָּה בַּפֶּסַח, יָצָא יְדֵי חוֹבָתוֹ. 
כַּזַּיִת חָמֵץ, חַיָּב בְּהִכָּרֵת. 
נִתְעָרֵב אֶחָד מֵהֶם בְּכָל הַמִּינִים, הֲרֵי זֶה עוֹבֵר בַּפֶּסַח.
הַנּוֹדֵר מִן הַפַּת וּמִן הַתְּבוּאָה, אָסוּר בָּהֶם, דִּבְרֵי רַבִּי מֵאִיר. 
וַחֲכָמִים אוֹמְרִים: 
הַנּוֹדֵר מִן הַדָּגָן אֵינוֹ אָסוּר אֶלָּא מֵהֶן. 
וְחַיָּבִין בַּחַלָּה וּבְמַעַשְׂרוֹת:

 אֵלּוּ חַיָּבִין בַּחַלָּה וּפְטוּרִים מִן הַמַּעַשְׂרוֹת: 
הַלֶּקֶט, וְהַשִּׁכְחָה, וְהַפֵּאָה, וְהַהֶפְקֵר, 
וּמַעֲשֵׂר רִאשׁוֹן שֶׁנִּטְּלָה תְּרוּמָתוֹ, 
וּמַעֲשֵׂר שֵׁנִי וְהֶקְדֵּשׁ שֶׁנִּפְדּוּ, 
וּמוֹתַר הָעֹמֶר, 
וּתְבוּאָה שֶׁלֹּא הֵבִיאָה שְׁלִישׁ. 
רַבִּי אֱלִיעֶזֶר אוֹמֵר: 
תְּבוּאָה שֶׁלֹּא הֵבִיאָה שְׁלִישׁ, פְּטוּרָה מִן הַחַלָּה:

 אֵלּוּ חַיָּבִין בְּמַעַשְׂרוֹת וּפְטוּרִין מִן הַחַלָּה: 
הָאֹרֶז, וְהַדֹּחַן, וְהַפְּרָגִים, וְהַשֻּׁמְשְׁמִין, וְהַקִּטְנִיוֹת, 
וּפָחוֹת מֵחֲמֵשֶׁת רְבָעִים בַּתְּבוּאָה. 
הַסֻּפְגָּנִין, וְהַדֻּבְשָׁנִין, וְהָאֶסְקְרִיטִין, וְחַלַּת הַמַּשְׂרֵת, וְהַמְּדֻמָּע, 
פְּטוּרִין מִן הַחַלָּה:

 עִסָּה שֶׁתְּחִלָּתָה סֻפְגָּנִין וְסוֹפָהּ סֻפְגָּנִין, 
פְּטוּרָה מִן הַחַלָּה. 
תְּחִלָּתָהּ עִסָּה וְסוֹפָהּ סֻפְגָּנִין, 
תְּחִלָּתָהּ סֻפְגָּנִין וְסוֹפָהּ עִסָּה, 
חַיֶּבֶת בַּחַלָּה. 
וְכֵן הַקְּנוּבְקָאוֹת חַיָּבוֹת:

 הַמְּעִיסָה, בֵּית שַׁמַּאי פּוֹטְרִין, וּבֵית הִלֵּל מְחַיְּבִין. 
הַחֲלִיטָה, בֵּית שַׁמַּאי מְחַיְּבִין, וּבֵית הִלֵּל פּוֹטְרִין. 
חַלּוֹת תּוֹדָה וּרְקִיקֵי נָזִיר,
עֲשָׂאָן לְעַצְמוֹ, פָּטוּר.
לִמְכּוֹר בַּשּׁוּק, חַיָּב:

 נַחְתּוֹם שֶׁעָשָׂה שְׂאוֹר לְחַלֵּק, חַיָּב בַּחַלָּה. 
נָשִׁים שֶׁנָּתְנוּ לַנַּחְתּוֹם לַעֲשׂוֹת לָהֶן שְׂאוֹר, 
אִם אֵין בְּשֶׁל אַחַת מֵהֶן כַּשִּׁעוּר, 
פְּטוּרָה מִן הַחַלָּה:

 עִסַּת הַכְּלָבִים, 
בִּזְמַן שֶׁהָרוֹעִים אוֹכְלִין מִמֶּנָּה, 
חַיֶּבֶת בַּחַלָּה, 
וּמְעָרְבִין בָּהּ, 
וּמִשְׁתַּתְּפִין בָּהּ, 
וּמְבָרְכִין עָלֶיהָ, 
וּמְזַמְּנִין עָלֶיהָ, 
וְנַעֲשֵׂית בְּיוֹם טוֹב, 
וְיוֹצֵא בָּהּ אָדָם יְדֵי חוֹבָתוֹ בַּפֶּסַח. 
אִם אֵין הָרוֹעִים אוֹכְלִין מִמֶּנָּה, 
אֵינָהּ חַיֶּבֶת בַּחַלָּה, 
וְאֵין מְעָרְבִין בָּהּ, 
וְאֵין מִשְׁתַּתְּפִין בָּהּ, 
וְאֵין מְבָרְכִין עָלֶיהָ, 
וְאֵין מְזַמְּנִין עָלֶיהָ, 
וְאֵינָהּ נַעֲשֵׂית בְּיוֹם טוֹב, 
וְאֵין אָדָם יוֹצֵא בָּהּ יְדֵי חוֹבָתוֹ בַּפֶּסַח. 
בֵּין כָּךְ וּבֵין כָּךְ, מִטַּמְּאָה טֻמְאַת אֳכָלִין:

 הַחַלָּה וְהַתְּרוּמָה, 
חַיָּבִין עֲלֵיהֶן מִיתָה וָחֹמֶשׁ, 
וַאֲסוּרִים לַזָּרִים, 
וְהֵם נִכְסֵי כֹּהֵן, 
וְעוֹלִין בְּאֶחָד וּמֵאָה, 
וּטְעוּנִין רְחִיצַת יָדַיִם וְהַעֲרֵב שֶׁמֶשׁ. 
וְאֵינָן נִטָּלִין מִן הַטָּהוֹר עַל הַטָּמֵא, 
אֶלָּא מִן הַמֻּקָף, וּמִן הַדָּבָר הַגָּמוּר. 
הָאוֹמֵר: כָּל גָּרְנִי תְּרוּמָה, 
וְכָל עִסָּתִי חַלָּה, 
לֹא אָמַר כְּלוּם, 
עַד שֶׁיְּשַׁיֵּר מִקְצָת:

חלה א
א